Súradnice: 48°43′41″S 21°14′01″V﻿ / ﻿48,727966°S 21,233653°V﻿ / 48.727966; 21.233653

**Kostol Sedembolestnej Panny Márie** je barokový kostol v Košiciach, v mestskej časti Sever na ulici Na Kalvárii. Je to najväčší kalvársky kostol na Slovensku.

Vznik
-----

O výstavbu kostola na kopci z názvom Kalvária sa zaslúžili jezuiti, ktorí sa aj v Košiciach vyznačovali napĺňaním radových snáh o šírenie vzdelania medzi čo najväčšími vrstvami obyvateľstva. V 18. storočí v meste mali na starosti gymnázium a univerzitu, ktorá mala dve fakulty. V tom čase sa od mesta relatívne vzdialený vrch ešte nenazýval Kalvária, toto meno dostal až potom, čo sa tu v roku 1736 rozhodlo o výstavbe kostola.

Projekt tejto sakrálnej stavby je dielom staviteľa Nikodéma Litzkého. Stavať sa však začalo až šesť rokov od prijatia zámeru, čiže v roku 1742. Je nutné povedať, že stavba takéhoto druhu chrámu si zvyčajne vyžadovala relatívne kratší čas, ale kostol na Kalvárii bol ukončený až v roku 1758. Nebol v centre mesta, dokonca v tom čase bola Kalvária v lesoch a išlo o jeden z prvých výraznejších kopcov Slovenského rudohoria v okolí.

V čase výstavby sa kostol vyznačoval nízkou drevenou vežičkou. Mal dve podlažia, čo bolo na vtedajšie časy naozaj niečo netypické. Staval sa 16 rokov, ale jezuitom slúžil len 15 rokov. V roku 1773 bol totiž jezuitský rád rozpustený. Chrám si prisvojilo vojsko, ktoré si v ňom urobilo muničný sklad. Len čo však utíchli napoleonské vojny, kostol získala katolícka cirkev. Bolo však nevyhnutné pristúpiť k jeho rozsiahlej renovácii.

Biskupský a farský úrad v Košiciach po ukončení rekonštrukcie v roku 1820 dali chrám opätovne vysvätiť. Košický biskup požiadal pápeža Leva XII. aby na Kalvárii bolo možné predávať odpustky a pápež požiadavke vyhovel.

Súčasný vzhľad kostol získal v roku 1870, kedy bolo opäť nutné pristúpiť k jeho rekonštrukcii a spomínaná drevená vežička sa stala minulosťou. V tom istom roku postavili za svätyňou otvorenú kaplnku. V nej sa nachádzalo súsošie Piety.

Pred kostol inštalovali súsošie Golgoty – ukrižovaného Krista s dvoma zločincami. Medzi krížmi boli pôvodne inštalované sochy P. Márie a sv. Jána.

Interiér
--------

Interiér kostola bol v čase jeho zrodu barokový. Oltár dolného podlažia – tzv. slovenského kostola, má stále pôvodnú barokovú plastiku P. Márie. Zachovala sa aj baroková plastika sediaceho Krista s tŕňovou korunou. Oltár na hornom podlaží je novodobý. V tejto časti zaujme obraz naivného maliara Alexandra Kováča, ktorý zobrazuje troch košických mučeníkov. Samozrejme, podľa predstáv autora, pretože ich podobizeň je neznáma.

Kaplnky
-------

Zaujímavá je aj história stavby cesty a kaplniek, ktoré ku kostolu vedú od amfiteátra. Kalváriu osadili stromami v roku 1830. Cintorín Rozália už mestu kapacitne nestačil a tak sa na Kalvárii v rokoch 1849 až 1889 aj pochovávalo. Kaplnky vznikali ako krypty bohatých rodín. Kto chcel mať na tomto významnom mieste rodinnú hrobku, musel súhlasiť s podmienkou, ako bude vyzerať a že jej predná časť bude slúžiť ako kaplnka krížovej cesty. Kaplniek je celkovo 16, vyzerajú na prvý pohľad rovnako. No z bližšieho pohľadu, je predsa viditeľných viacero architektonických rozdielov. Krížová cesta má 14 zastavení, ďalšie dve kaplnky boli postavené na počesť panny Márie. Vchody do rodinných krýpt sa stavali v zadnej časti kaplniek, žiaľ viaceré sa stali neskôr stali obeťami vandalov.

Súčasnosť
---------

Kalvária bola starostlivo udržiavaným miestom až do 50-tych rokov 20. storočia. V 60-tych rokoch cintorín na Kalvárii zrušili, na týchto miestach sa začali stavať domy, v pláne bola aj likvidácia kaplniek. No na to, našťastie, nedošlo.

V novodobej histórii Kalvárie má významné postavenie skromný človek, kňaz na dôchodku, salezián Don Timko. Ten býval v jednom z domov pri kostole a z vlastnej vôle sa po celých dvadsať rokov sám staral o udržiavanie a čistotu týchto miest.

V súčasnosti sa pri otvorenej kaplnke nachádzajú súsošia Krista so ženou pri studni, Krista s Máriou Magdalénou a ďalšie.

V kostole sa konajú dva odpusty ročne a to 3. mája a 15. septembra.

Galéria
-------

* Zadná strana kostolaZadná strana kostola
* Veža kostolaVeža kostola
* OltárOltár
* Oltár zblízkaOltár zblízka
* Interiér kostolaInteriér kostola
* Kalvárske kaplnkyKalvárske kaplnky

Referencie
----------

1. ↑   *Pamiatkový objekt – podrobnosti* [online]. Bratislava: Pamiatkový úrad SR, [cit. 2018-03-18]. Dostupné online.
2. ↑  Kostol na Kalvárii-Kostol Sedembolestnej Panny Márie – keturist.sk – Dostupné online
3. ↑  Kalvária – cassovia.sk – Dostupné online

Iné projekty
------------

Commons
* Spolupracuj na Commons Commons ponúka multimediálne súbory na tému **Kostol Sedembolestnej Panny Márie (Košice)**

Externé odkazy
--------------

* Oficiálna stránka farnosti


|  |  |
| --- | --- |
| Portal | Košický portál |

| * z
* d
* u
Turistické zaujímavosti Košíc |
| --- |
| Sakrálne stavby | 
* Dóm svätej Alžbety
* Kaplnka svätého Michala
* Kostol svätého Antona Paduánskeho
* Kostol Svätého Ducha
* Evanjelický kostol
* Chrám Narodenia presvätej Bohorodičky
* Dominikánsky kostol
* Premonštrátny kostol
* Uršulínsky kostol
* Kalvínsky kostol
* Kostol Sedembolestnej Panny Márie
* Kostol Krista Kráľa
* Kostol Kráľovnej pokoja
* Kostol svätého Mikuláša z Kožuchoviec
* Morová kaplnka svätej Rozálie

 | Dóm svätej AlžbetySpievajúca fontánaHlavná ulicaČermeľská železnicaMestský park |
| Hrady | 
* Košický hrad

 |
| Archeologickéa prírodné zaujímavosti | 
* Košická citadela
* Košické mestské opevnenie
* Mestský park
* Park na Hlavnom námestí
* Park na Drevnom trhu
* Park Moyzesova
* Park Komenského

 |
| Múzeá a galérie | 
* Východoslovenské múzeum
* Slovenské technické múzeum
* Archeologické múzeum
* Múzeum Vojtecha Löfflera
* Východoslovenská galéria

 |
| Paláce | 
* Jakabov palác
* Andrášiho palác
* Čákiho-Dezőfiho palác
* Palác Spišskej komory
* Hadik-Barkóciho palác
* Pongrácovsko-forgáčovský palác

 |
| Stĺpy a fontány | 
* Immaculata
* Spievajúca fontána
* Fontána znamení
* Čermeľský potôčik
* Fontána v Mestskom parku
* Fontána pri kaplnke sv. Michala

 |
| Ostatné zaujímavosti | 
* Hlavná ulica
* Zoologická záhrada
* Botanická záhrada
* Košický zlatý poklad
* Čermeľská železnica
* Technická univerzita
* Stará radnica
* Kunsthalle
* Medzinárodný maratón mieru
* Steel Aréna

 |